Počasie v Singapure ovplyvňuje jeho poloha len jeden stupeň od rovníka. Rozprestiera sa v tropickom podnebnom pásme. Celoročne tu panuje horúce a vlhké počasie. Vlhkosť je vysoká okolo 72% - 79%, často neznesiteľná. Najvyššie hodnoty sú vo februári a septembri, naopak v letnom období je vlhkosť miernejšia.
Dvakrát ročne prichádzajú monzúnové vetry. Od decembra do začiatku marca prichádza severovýchodný monzún. Druhý monzún ovplyvňuje počasie v období od júna do septembra. Zrážok padne v priebehu roka veľmi veľa. V priemere je to 182 dní s dažďom. Majú podobu krátkych a intenzívnych búrok. Najteplejšími mesiacmi sú marec, apríl, máj, jún, júl a október s priemernou maximálnou teplotou 31ºC.